Inger Støjberg ankom tirsdag formiddag til Hadsund, hvor hun skulle afgive sin stemme ved folketingsvalget. For bare et halvt år siden var der ikke noget, som hed Danmarksdemokraterne. Partiet var endnu ikke stiftet, og på få måneder er partiet vokset stødt i meningsmålingerne. - Det er faktisk lige præcis fire måneder siden, at vi blev opstillingsberettiget i dag, siger hun. - Det er gået meget hurtigt, det må man sige. Vi har lagt alle kræfter i det her. Jeg har haft fire fridage i hele den her periode, og det var her i sommer. Det er første gang, at Inger Støjberg stiller op i Nordjyllands Storkreds. Førhen har hun været opstillet i Vestjyllands Storkreds. - Det er jo første gang, at jeg kan stemme på mig selv. Til gengæld kan min mor ikke stemme på mig den her gang, og det påstår hun, at hun har gjort. Nu ved jeg i hvert fald, at jeg får en stemme her, siger Inger Støjberg, da hun netop er trådt ud af bussen i Hadsund. "En lille myre" Inger Støjberg har i store dele af valgkampen været sammenlignet med statsminister Mette Frederiksen, som også er opstillingsberettiget i Nordjylland. Men den duel ser hun ikke sig selv i. - Jeg har slet ikke gået op i den der kamp. Jeg ved godt, der er nogen, der har lagt det sådan ud, men hun er statsminister, og jeg er en lille myre i det her spil og et helt nyt parti, siger Inger Støjberg. Ved sidste folketingsvalg fik Mette Frederiksen 43.489 personlige stemmer i Nordjylland, mens Inger Støjberg dengang fik 28.420 stemmer i Vestjyllands Storkreds. Lang dag kræver cola Partibussen, som tidligt i formiddags ankom i Hadsund, skal senere på dagen køre tilbage til København, hvor der i aften er valgfest. Den lange tur og den lange dag kræver derfor en helt særlig benzin. - Jeg kan love dig for, at der er cola zeroer. Man kunne se sådan et spor af colaflasker igennem hele Jylland og henover Fyn, når vi kom kørende. Vi skal rundt at samle alle vores kandidater op, i hvert fald dem der kan tage med bussen, og så hygger vi os på vej til København, siger hun.

Opsummering:
Inger Støjberg ser sig selv som en lille myre i kampen mod Mette Frederiksen.